แบงก์แข่งดุเงินกู้ซื้อบ้าน ดอกเบี้ย0%
สินเชื่อบ้านแข่งดุหลังรัฐไฟเขียวแบงก์รัฐปล่อยเงินกู้ซื้อบ้านไม่ต้องใช้สลิป
15 มี.ค. 2555

สินเชื่อบ้านแข่งดุหลังรัฐไฟเขียวแบงก์รัฐปล่อยเงินกู้ซื้อบ้านไม่ต้องใช้สลิป
นายกิตติ พัฒนพงศ์พิบูล ประธานสมาคมสินเชื่อที่อยู่อาศัย เปิดเผยว่า แนวโน้มทางด้านการแข่งขันการปล่อยสินเชื่อที่อยู่อาศัยจะมีความรุนแรงมากขึ้น โดยเฉพาะรัฐบาลมีนโยบายให้ธนาคารของรัฐสามารถปล่อยสินเชื่อที่อยู่อาศัยได้โดยไม่ต้องใช้สลิปเงินเดือน ประกอบกับดอกเบี้ยยังคงทรงตัว
สำหรับภาพรวมธุรกิจที่อยู่อสังหาริมทรัพย์ในไตรมาสแรกจะลดลงจากช่วงเดียวกันของปีก่อน 10% และคาดว่าในไตรมาส 2-4 ธุรกิจอสังหาริมทรัพย์จะปรับตัวดีขึ้น ในขณะเดียวกันต้นทุนการก่อสร้างจะเพิ่มขึ้น 10% สำหรับทิศทางดอกเบี้ยคาดว่ายังคงทรงตัว 
ด้านนายสุเมธ มณีวัฒนา กรรมการผู้จัดการใหญ่ บริษัท บริหารสินทรัพย์ กรุงเทพพาณิชย์ (บสก.) กล่าวว่า ในงานมหกรรมบ้านและคอนโดมิเนียม ในระหว่างวันที่ 15–18 มี.ค. 2555 บสก.ได้นำสินทรัพย์รอการขาย (เอ็นพีเอ) มูลค่ากว่า 5,000 ล้านบาท ลดราคาพิเศษ 20-30% และร่วมมือกับธนาคารทหารไทยปล่อยเงินกู้อัตราดอกเบี้ย 0% นาน 9 เดือน และสินเชื่อพิเศษจากธนาคารออมสินอัตราดอกเบี้ยคงที่ 3.45% ต่อปี 36 เดือน